
ЗыгъэпсэхупIэ цIэрыIуэ «Архъыз»
Къэрэшей-Шэрджэс. Гъэм и кIыхьагъкIэ лажьэ «Архъыз» зыплъыхьыпIэ-зыгъэпсэхупIэр гъэмахуэми цIыхухэр нэхъ дэзыхьэх курортищым яз хъуащ. Ар къегъэлъагъуэ «ТурСтат» агентствэм иригъэкIуэкIа къэпщытэныгъэм.
Къыхэдгъэщынщи, Сочэ и «Роза Хутор» зыгъэпсэхупIэм кIэлъыкIуэу етIуанэ увыпIэр зыубыда «Архъыз» и закъуэщ Кавказ Ищхъэрэ федеральнэ щIыналъэм и курортхэм ящыщу а 3-м хиубыдар. Алтай крайм щыIэ, федеральнэ мыхьэнэ зиIэ къалэ-курорт «Белокуриха»-р ещанэщ.
Япэ мывэр ягъэтIылъ
Адыгей. Республикэм и щыхьэр Мейкъуапэ щаухуэну Диагностикэ центрым и лъабжьэ ягъэтIылъым мывэрэ капсулэрэ хилъхьащ АР-м и Iэтащхьэм и къалэнхэр пIалъэкIэ зыгъэзащIэ КIумпIыл Мурат.
Капсулэр къыхахыжынущ илъэси 100 дэкIмэ. Абы илъ тхыгъэм къыщыгъэлъэгъуащ а IуэхущIапIэм иIэ мыхьэнэр, Адыгейм узыншагъэр хъумэным зыщегъэужьынымкIэ сэбэпышхуэ зэрыхъунур. Мы тхыгъэр, зэрыгурыIуэгъуэщи, зыхуэгъэзар а зэманым псэуну щIэблэрщ. Абы Iэ щIадзащ АР-м и Iэтащхьэм и къалэнхэр пIалъэкIэ зыгъэзащIэ КIумпIыл Мурат, щIыналъэм узыншагъэр хъумэнымкIэ и министр Мерэтыкъуэ Рустемрэ республикэ клиникэ сымаджэщым и дохутыр нэхъыщхьэ Чэужь Нателлэрэ.
Сом мелуан 547-м нэблагъэ зытекIуэдэну диагностикэ центрыр 2018 гъэм и кIэм ирихьэлIэу ятыну я мурадщ.
ЗэгурыIуэныгъэм Iэ щIадз
Абхъаз. Абхъазымрэ Урысеймрэ Къэрал кIуэцI IуэхухэмкIэ я министерствэхэм зэращIылIа зэгурыIуэныгъэм ипкъ иткIэ Сыхъум къыщызэрагъэпэщынущ хъыбарегъащIэ-лэжьыгъэр зэзыгъэуIу центр. Абы и хэщIапIэу щытыну унэщIэр илъэс ныкъуэм къриубыдэу республикэм щаухуэнущ.
Абхъазым къэрал кIуэцI IуэхухэмкIэ и министр Кобахие Аслъэн зэрыжиIамкIэ, центрым щагъэхьэзырынущ икIи щылэжьэнущ криминалист, хъыбарегъащIэ-аналитикэ, къэлъыхъуэныгъэ IэнатIэхэм я IэщIагъэлIхэр.
УЭРДОКЪУЭ Женя.
